《高阳台 独坐》
清代·俞庆曾

荆棘山中，风波江上，人间处处堪怜。清净莲花，如何也堕情天。

芷兰萧艾浑难辨。愿东君、莫漫缠绵。镇无聊、梅子黄时，雨直风尖。

楼台镜里从头认，忽放怀一笑，万事云烟。身是浮云，等闲易感因缘。

添香煮茗晶帘下，悔当初、轻负华年。且消它、鸭绿鹅黄，浅醉闲眠。

作者简介：俞庆曾，字吉初，号琴愔，德清人。上元光绪戊子举人宗舜年继室。有《绣墨轩遗稿》。